Document ID: 32011R0115
Publication Date: 2011-02-02

Title and Content:
KOMISIJAS REGULA (ES) Nr. 115/2011
(2011. gada 2. februāris),
ar ko groza Regulu (EK) Nr. 748/2009 par to gaisakuģu operatoru sarakstu, kuri 2006. gada 1. janvārī vai pēc minētā datuma ir veikuši Eiropas Parlamenta un Padomes Direktīvas 2003/87/EK I pielikumā uzskaitītās aviācijas darbības, katram gaisakuģa operatoram norādot administrējošo dalībvalsti
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 18.a panta 3. punkta a) apakšpunktu,
tā kā:
(1)
Ar Eiropas Parlamenta un Padomes Direktīvu 2008/101/EK (2) grozīja Direktīvu 2003/87/EK, lai aviācijas darbības iekļautu Eiropas Savienības siltumnīcas efektu izraisošo gāzu emisijas kvotu tirdzniecības sistēmā.
(2)
Komisijas Regulā (EK) Nr. 748/2009 (3) ir noteikts to gaisakuģu operatoru saraksts, kuri 2006. gada 1. janvārī vai pēc minētā datuma ir veikuši Direktīvas 2003/87/EK I pielikumā uzskaitītās aviācijas darbības.
(3)
Saraksta mērķis ir mazināt administratīvo slogu gaisakuģu operatoriem, sniedzot informāciju par to, kura dalībvalsts regulēs konkrētu gaisakuģu operatoru, lai katrs gaisakuģu operators zinātu, kura dalībvalsts to regulēs, un katrai dalībvalstij būtu skaidrs, kuri operatori tai jāregulē.
(4)
Iekļaušana Savienības emisijas kvotu tirdzniecības sistēmā ir atkarīga no Direktīvas 2003/87/EK I pielikumā minētās aviācijas darbības veikšanas, bet nav atkarīga no iekļaušanas gaisakuģu operatoru sarakstā, kuru Komisija izveidojusi, pamatojoties uz direktīvas 18.a panta 3. punktu.
(5)
Vairāki gaisakuģu operatori sadarbojas ar pārvaldības vai pakalpojumu uzņēmumiem, kas sagatavo lidojuma plānus un to vārdā samaksā maksājumus par maršrutiem. Līdz ar to Starptautiskās Civilās aviācijas organizācijas (ICAO) apzīmējums, ar kuru identificē pārvaldības vai pakalpojumu uzņēmumu, bieži vien parādās lidojuma plānā neatkarīgi no tā, ka šādi uzņēmumi var nebūt gaisakuģu operatori. Labākais veids, kā identificēt gaisakuģu operatoru vai gaisakuģu īpašnieku, ir lidojuma plānā norādītais ICAO apzīmējums vai reģistrācijas zīme, un tāpēc bieži vien nav iespējams precīzi identificēt attiecīgo operatoru, ja vien operators Eirokontrolei nav iesniedzis flotes deklarāciju, kurā iekļauti dati par tā ekspluatētajiem gaisakuģiem. Sagatavojot gaisakuģu operatoru atjauninātu sarakstu, Komisija ir ņēmusi vērā operatoru un pārvaldības un pakalpojumu uzņēmumu iesniegtās flotes deklarācijas. Tomēr nepilnīgas iesniegtās informācijas dēļ atjauninātajā sarakstā norādīti vairāki pārvaldības vai pakalpojumu uzņēmumi, kā arī gaisakuģu reģistrācijas zīmes.
(6)
Tādēļ attiecīgi jāgroza Regula (EK) Nr. 748/2009,
IR PIEŅĒMUSI ŠO REGULU.
1. pants
Regulas (EK) Nr. 748/2009 pielikumu aizstāj ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 2. februārī

Classification:
Level 1 Categories: 100162
100154
100147
100161
Level 2 Categories: 100191
100282
100286
100241
Level 3 Categories: 4505
2187
5283
2449
All Categories: 1641
3125
4438
5283
906